בית החולים הווטרינרי האוניברסיטאי

בית החולים הווטרינרי האוניברסיטאי הוא בית חולים וטרינרי השייך לפקולטה לחקלאות של האוניברסיטה העברית. בית החולים שוכן במרכז וולקני, לצדו של כביש 412, בשטחה המוניציפלי של ראשון לציון, והוא היחיד מסוגו במזרח התיכון. בית החולים הווטרינרי מכשיר סטודנטים למקצועות הווטרינריה הלומדים בבית הספר לרפואה וטרינרית ע"ש קורט הממוקם בפקולטה לחקלאות של האוניברסיטה העברית ברחובות. בית החולים הוא מוסד ללימוד וטיפול בבעלי חיים הפועל ללא כוונת רווח. הוא הוקם בשנת 1988 כשלוחה של בית הספר לרפואה וטרינרית של האוניברסיטה העברית הנמצא בסמוך אליו, ובו עוברים הסטודנטים לווטרינריה את הכשרתם הקלינית. צוות העובדים במקום מונה יותר מ-150 איש, ובהם יותר מ-40 רופאים. בית החולים הווטרינרי מטפל בחיות מחמד, בחיות בר, סוסים, ציפורים, זוחלים ויונקים קטנים. בבית החולים מרפאות מומחים בתחומים רפואיים רבים, ובהם אופתלמולוגיה, אונקולוגיה, נוירולוגיה, דרמטולוגיה, קרדיולוגיה, רפואת שיניים, רפואה פנימית, כירורגיה, פוריות, הדמיה ועוד. בית החולים מספק שירותי חרום וטיפול נמרץ בכל שעות היממה ובכל ימות השנה, ופועל בו בנק דם שהוקם בשנת 2004. ראו גם בית החולים לחיות בר קישורים חיצוניים אתר האינטרנט הרשמי של בית החולים הווטרינרי האוניברסיטאי